**PREDLOG**

Na podlagi petega odstavka 122. člena ter za izvrševanje drugega in četrtega odstavka 122. člena, 123. člena in 124. člena Zakona o javnih uslužbencih (Uradni list RS, št. 32/25) Vlada Republike Slovenije izdaja

**UREDBO**

**o napredovanju uradnikov v nazive**

**1. člen**

**(predmet urejanja)**

Ta uredba ureja postopek preverjanja izpolnjevanja pogojev za napredovanje uradnikov v višji naziv in napredovanje uradnikov v višji naziv (v nadaljnjem besedilu: napredovanje) v organih državne uprave, pravosodnih organih in upravah lokalnih skupnosti (v nadaljnjem besedilu: organ).

**2. člen**

**(spodbujanje kariere)**

Napredovanje se izvaja z namenom spodbujanja kariernega razvoja in nagrajevanja uradnikov.

**3. člen**

**(preverjanje pogojev za napredovanje)**

Preverjanje izpolnjevanja pogojev za napredovanje izvaja kadrovska služba organa, tako da redno spremlja časovna obdobja za napredovanje in izpolnjevanje drugih pogojev za napredovanje v skladu z zakonom, ki ureja javne uslužbence.

**4. člen**

**(omejitev napredovanja)**

(1) Uradnik ne napreduje, če se ne udeleži usposabljanj in izpopolnjevanj, na katera je v časovnem obdobju za napredovanje v skladu z letnim načrtom izobraževanja, usposabljanja in izpopolnjevanja iz zakona, ki ureja javne uslužbence, napoten s strani nadrejenega, razen če se ne udeleži zaradi razlogov, ki niso na njegovi strani. Nadrejeni spremlja udeležbo javnega uslužbenca na usposabljanjih in izpopolnjevanjih, na katera ga je napotil, in v primeru neudeležbe javnega uslužbenca o tem pisno obvesti kadrovsko službo organa.

(2) Med razloge iz prejšnjega odstavka se šteje nastanek višje sile ali upravičena odsotnost z dela zaradi bolezni oziroma druga odsotnost, daljša od enega meseca, v času katere prejema nadomestilo plače v skladu z zakonom.

**5. člen**

**(odločitev o napredovanju)**

O napredovanju odloči predstojnik organa z odločbo, ki mora vsebovati obrazložitev z navedbo izpolnjevanja pogojev za napredovanje. Odločba se izda najkasneje do izpolnitve časovnega obdobja za napredovanje posameznega uradnika.

**6. člen**

**(zadržano napredovanje)**

(1) Kadrovska služba organa najkasneje 30 dni pred iztekom časovnega obdobja za napredovanje uradnika o tem obvesti njegovega nadrejenega. Če nadrejeni ugotovi, da je uradnik v času od zadnjega imenovanja v naziv delo opravljal bistveno pod pričakovanji pri večini kriterijev za zadržano napredovanje v skladu z zakonom, ki ureja sistem plač v javnem sektorju, lahko v 10 delovnih dneh po prejemu obvestila predlaga zadržano napredovanje.

(2) O zadržanem napredovanju odloči predstojnik s sklepom, ki mora vsebovati obrazložitev z navedbo utemeljenih razlogov za zadržano napredovanje. Sklep se izda najkasneje do izpolnitve časovnega obdobja za napredovanje posameznega uradnika.

**7. člen**

**(pospešeno napredovanje)**

(1) Nadrejeni lahko po izpolnitvi najmanj polovice časovnega obdobja za napredovanje kadrovski službi organa posreduje predlog za pospešeno napredovanje uradnika, če meni, da je uradnik v času od zadnjega imenovanja v naziv delo opravljal bistveno nad pričakovanji pri večini kriterijev za pospešeno napredovanje v skladu z zakonom, ki ureja sistem plač v javnem sektorju. Predlog mora vsebovati obrazložitev z navedbo utemeljenih razlogov za pospešeno napredovanje.

(2) O pospešenem napredovanju odloči predstojnik s sklepom, ki mora vsebovati obrazložitev z navedbo utemeljenih razlogov za pospešeno napredovanje.

**8. člen**

**(napredovanje in pridobitev pravic, ki izhajajo iz napredovanja)**

Uradnik napreduje v višji naziv in pridobi pravice, ki izhajajo iz višjega naziva, s prvim dnem naslednjega meseca po izteku časovnega obdobja za napredovanje v naziv.

KONČNA DOLOČBA

**9. člen**

**(začetek veljavnosti)**

Ta uredba začne veljati 1. januarja 2026.

Št. 007-171/2025

Ljubljana, dne

EVA 2025-3130-0015

Vlada Republike Slovenije

dr. Robert Golob

predsednik

**OBRAZLOŽITEV**

**1. člen (predmet urejanja)**

Člen določa osnovni namen uredbe – podrobno ureditev postopka preverjanja pogojev za napredovanje uradnikov v višji naziv. Na ta način se izvaja pooblastilo vlade iz 122. člena Zakona o javnih uslužbencih (Uradni list RS, št. 32/25; ZJU-1). Določba zagotavlja enotnost postopkov v državnih organih, pravosodnih organih in upravah lokalnih skupnosti.

**2. člen (spodbujanje kariere)**

Člen poudarja razvojno in motivacijsko funkcijo napredovanja. Namen uredbe ni le urejanje tehničnega postopka, temveč tudi spodbujanje kariernega razvoja uradnikov. S tem se zagotavlja, da napredovanje deluje kot nagrada za uspešno delo in kot spodbuda za stalno strokovno rast. Uredba tako podpira dolgoročno kadrovsko politiko v javni upravi.

**3. člen (preverjanje pogojev za napredovanje)**

Člen določa, da je za preverjanje pogojev za napredovanje pristojna kadrovska služba organa, kar zagotavlja enotno, strokovno in nepristransko obravnavo uradnikov. Z določitvijo obveznosti rednega spremljanja časovnih obdobij za napredovanje ter drugih zakonsko predpisanih pogojev se zagotavlja tudi pregledno in učinkovito odločanje v postopkih napredovanja uradnikov v nazive.

**4. člen (omejitev napredovanja)**

Člen določa, kdaj uradnik ne more napredovati. Uradnik, ki se iz neupravičenih razlogov v časovnem obdobju za napredovanje ne udeleži usposabljanj ali izpopolnjevanj, na katera je napoten s strani nadrejenega, v tem obdobju ne more napredovati. Namen člena je okrepiti odgovornost uradnikov za strokovno delo.

**5. člen (odločitev o napredovanju)**

Člen določa, da o napredovanju uradnika v višji naziv odloča predstojnik organa z odločbo, ki mora biti obrazložena in utemeljena z navedbo izpolnjevanja pogojev v skladu z zakonom, ki ureja javne uslužbence. S tem se zagotavlja transparentnost in pravna varnost uslužbenca. Rok za izdajo odločbe, vezan na iztek časovnega obdobja za napredovanje, omogoča pravočasno uveljavitev pravic iz naslova napredovanja.

**6. člen (zadržano napredovanje)**

Člen ureja postopek zadržanega napredovanja kot izjemo od rednega napredovanja. Kadrovska služba pravočasno obvesti nadrejenega o prihajajočem izteku časovnega obdobja za napredovanje posameznega uradnika. Nadrejeni lahko ob ugotovljenem bistveno slabšem delu uradnika predlaga zadržanje napredovanje v skladu z ZJU-1. O zadržanem napredovanju odloča predstojnik s sklepom, ki mora biti obrazložen in izdan do izteka časovnega obdobja za napredovanje posameznega uradnika. S tem se zagotavlja pravočasnost, preglednost ter varstvo pravic uradnika ob hkratnem varovanju interesa delodajalca.

**7. člen (pospešeno napredovanje)**

Člen določa možnost pospešenega napredovanja kot priznanje nadpovprečne uspešnosti uradnika. Nadrejeni lahko po polovici obdobja predlaga napredovanje, če so izpolnjeni zakonski kriteriji, predlog pa mora biti obrazložen. O predlogu odloča predstojnik s sklepom, ki mora vsebovati obrazložitev. Namen možnosti pospešenega napredovanja je motivirati in nagraditi nadpovprečno uspešne uradnike za kakovostno strokovno delo ter jim omogočiti hitrejši karierni razvoj, kar prispeva tudi k večji učinkovitosti organov.

**8. člen (napredovanje in pridobitev pravic, ki izhajajo iz napredovanja)**

Člen povzema zakonsko določbo, da uradnik napreduje v višji naziv in pridobi pravice iz višjega naziva s prvim dnem naslednjega meseca po izteku obdobja za napredovanje. Namen člena je jasno določiti nastop pravic iz napredovanja in s tem zagotoviti predvidljivost sistema.

**9. člen (začetek veljavnosti)**

Člen določa, da uredba začne veljati 1. januarja 2026. Skladno z drugim odstavkom 191. člena ZJU-1, se namreč ta zakon (tudi določbe 122., 123. in 124. člena) začne uporabljati 1. januarja 2026.